**OBJAVA ZA MEDIJE**

# Zdravstveni sustavi nakon pandemije

Zagreb, 20. listopada 2023. – **Na međunarodnoj znanstvenoj konferenciji stručnjaci su analizirali socio-ekonomske posljedice pandemije, razmijenivši znanja, iskustva i moguća rješenja za izazove s kojima se zdravstveni sustavi danas suočavaju.**

# Pandemija bolesti COVID-19 razotkrila je sve snage i ključne slabosti svih nacionalnih i nadnacionalnih sustava u upravljanju krizama. Kada je riječ o sprječavanju prekograničnih prijetnji širenja zaraze i suzbijanju budućih zdravstvenih kriza, evidentno će u budućnosti biti potrebno ojačati i organizacijski osposobiti zdravstvene sustave na način da omogućuju optimalan odgovor na eventualne zdravstvene ugroze i očuvanje zdravlja stanovništva u kriznim okolnostima.

# Javni zdravstveni sustavi predstavljaju civilizacijsku stečevinu čija se važnost i vrijednost još jednom potvrdila tijekom pandemije kada je bilo očigledno kako zdravstvena zaštita i skrb ne smije biti prepuštena samo privatnom sektoru i/ili tržišnim mehanizmima. Kao i kod svakog meritornog dobra, država ima i mora imati važnu ulogu u zdravstvenoj zaštiti, jer dobrobiti i koristi boljeg i/ili dobrog zdravlja imaju i dijele pojedinac i društvena zajednica.

Zdravstveni sustavi diljem svijeta su i prije izbijanja bolesti COVID-19 kontinuirano bili suočeni i u srazu s mnoštvom izazova i problema. U okolnostima značajnih i rastućih demografskih i ekonomskih pritisaka, pronalaženje optimalne ravnoteže određene dostupnošću, kvalitetom i financijskom održivošću činilo se dugoročno neukrotivim problemom. Međutim, pandemija je bila događaj koji je maksimalno povećao i proširio zabrinutost oko održivosti postojećeg stanja na cijelu društvenu zajednicu, a samim time i do razine posebnog fokusa kreatora politika i donosioca odluka. Konsenzus da se zdravstveni sustavi moraju transformirati i ojačati tako da budu spremni odgovoriti na sve smjerove i intenzitet sadašnje i buduće potražnje za zdravstvenom skrbi budi opravdani optimizam u očekivanju značajnih zaokreta u bliskoj nam budućnosti.

# Vjekoslav Bratić, ravnatelj Instituta za javne financije, naglasio je kako je ekonomika zdravstva usmjerena na ekonomski učinak pružanja zdravstvenih usluga, ali da se sve više pojavljuju pitanja etike, pravičnosti i jednakosti: „U vrijeme kada smo suočeni s ograničenim mogućnostima financiranja zdravstvene zaštite, rastućim potrebama pacijenata, visokim troškovima liječenja kao i farmaceutskom industrijom koja proizvodi sve novije i skuplje lijekove, javni sustavi zdravstvenog osiguranja morat će se nositi s raznim izazovima kako da osiguraju ravnotežu financiranja, ali i nužnim kompromisima – kako i kome raspodijeliti sredstva za liječenje. Upravo ovom konferencijom željeli smo podići svijest o ovim pitanjima, ali i potaknuti raspravu o mogućim opcijama za suočavanje s izazovima zdravstvene skrbi u razdoblju nakon pandemije.“

Ministar financija **Marko Primorac** utvrdio je kako je pandemija bila veliki kako globalni tako i nacionalni izazov, ali je s druge strane kriza izazvana bolešću COVID-19 bila i prilika da se počnu rješavati problemi i provoditi reforme na prihodnoj i rashodnoj strani zdravstvenog sustava. Podsjetio je na brzu i odlučnu reakciju Vlade RH u pomoći građanima i gospodarstvu, istaknuvši ogroman financijski utjecaj pandemije i energetske krize, koji je u razdoblju od ožujka 2020. do kraja rujna 2023. dosegnuo iznos od 7,6 milijardi eura na razini proračuna središnje države. Naglasio je kako u posljednje dvije godine Hrvatska bilježi snažan gospodarski rast, iako je tijekom ove godine došlo do očekivanog usporavanja, što je rezultat geopolitičkih napetosti, ruske agresije na Ukrajinu, kontinuiranih poremećaja u opskrbnim lancima i vrlo jakih inflatornih pritisaka. Vlada je u okviru rebalansa proračuna korigirala projekciju gospodarskog rasta za ovu godinu na 2,8 posto, pri čemu bi se proračunski deficit opće države trebao smanjiti na 0,3 posto s prvotno planiranih 0,7 posto, što je odraz nastavka promišljene fiskalne politike. Osvrnuvši se na korištenje sredstava Nacionalnog plana oporavka i otpornosti, ministar Primorac je naglasio kako NPOO nije važan samo zbog svih sredstava koja su Hrvatskoj na raspolaganju, već i u kontekstu reformskih procesa i ulaganja koje će hrvatsko gospodarstvo učiniti snažnijim i otpornijim na krize.

Ministar zdravstva **Vili Beroš** istaknuo je kako je hrvatski sustav zdravstva u pandemiji prošao test krajnjih granica izdržljivosti, pri čemu se prilagodba odnosila na više od 75.000 zaposlenih i 160 institucija. Izravni trošak COVID-a za zdravstveni sustav od početka pandemije do danas iznosi nešto manje od milijardu eura, uz prosječni trošak hospitalizacije COVID-19 oboljelih pacijenata u bolničkom zdravstvenom sustavu od 50.000 eura. Riječ je o iznimnom fiskalnom opterećenju zdravstvenog proračuna koji je, kada se pribroje i sva davanja i sanacije, u 2022. iznosio malo više od 5 milijardi eura. Govoreći o važnosti i nužnosti reformskih procesa u hrvatskom zdravstvu, ministar Beroš objasnio je kako je opći cilj reforme održivi sustav s pacijentom u središtu, što specifično podrazumijeva i obuhvaća jačanje javnog zdravstvenog sustava, oštri zaokret prema preventivi i ranom otkrivanju bolesti, jačanje primarne zdravstvene zaštite, reorganizaciju bolničkog zdravstvenog sustava, unapređenje uloge ljudskih resursa u zdravstvu, okretanje prema kvaliteti pružene usluge i mjerenju ishoda liječenja te postizanje financijske održivosti. Pri tome tri ključne reformske poluge predstavljaju: (1) analiza i ocjena zdravstvenog sustava (iz koje su proizašle izmjene i dopune glavnih zakona u zdravstvu usvojene ove godine), (2) najavljeno skorašnje donošenje nove mreže javnozdravstvene službe, te (3) novi model ugovaranja i financiranja zdravstvenih ustanova. Za kvalitetnu provedbu reforme i dodatno osiguranje realizacije svih reformskih ciljeva, Hrvatskoj na raspolaganju stoje izuzetno značajna europska sredstva i to kroz Nacionalni plan oporavka i otpornosti (340 milijuna eura) te Višegodišnji financijski okvir 2021.-2027. (244 milijuna eura). Napomenuvši kako se reforma zdravstvenog sustava vodi pod geslom „Zdravlje je prvo“, ministar zdravstva je zaključio „Kada iz jednadžbe maknemo zdravlje, nema rezultata, nema uspjeha niti u jednom resoru, niti na jednoj razini društva.“

**Gabriele Giudice**, zamjenik direktora u Glavnoj upravi za gospodarske i financijske poslove Europske komisije i načelnik odjela za nacionalna gospodarstva Hrvatske i Španjolske, je naglasio: „Budućnost zdravstvene skrbi je ona u kojoj je zdravstvena skrb inkluzivnija, učinkovitija, inovativnija i otpornija, a tu budućnost moguće je osigurati samo ako zdravstvo ne bude neodrživ teret za javne financije. 340 milijuna eura namijenjenih zdravstvu financiranih iz fonda EU-a sljedeće generacije (Next Generation EU) nije samo ulaganje u medicinsku infrastrukturu već i ulaganje u zdraviji život, bolju zdravstvenu skrb i jače društvo. Cilj nam je ostvariti ključni učinak poboljšanjem učinkovitosti, kvalitete i pristupačnosti, jačanjem upravljanja ljudskim potencijalima u zdravstvenom sektoru, razvojem integriranih kliničkih e-smjernica, osiguravanjem financijske održivosti i uvođenjem inovativnih rješenja za e-zdravstvo. Naš zajednički cilj nije samo oporavak od krize, već i izgradnja otpornih i robusnih zdravstvenih sustava koji mogu izdržati buduće izazove i pružiti najbolje moguće usluge svim građanima na održiv način.“

Pozvano predavanje „Zdravstveni sustavi nakon pandemije: Izgradnja otpornosti“ održala je **Lucie Bryndova**, savjetnica u Odjelu za zdravstvo OECD-a kojem je cilj pružanje međunarodno usporedivih podataka o zdravstvenim sustavima i primjenu ekonomske analize na zdravstvene politike, savjetovanje kreatora politika, dionika i građana o tome kako odgovoriti na zahtjeve za većom i boljom zdravstvenom skrbi i učiniti zdravstvene sustave više usmjerenima na ljude. Ključne poruke izlaganja bile su da je dobro zdravlje pokretač ekonomske uspješnosti, a učinkoviti, otporni zdravstveni sustavi ključni su za društvo i gospodarstva. Zdravstveni sustavi osjetljivi su na šokove kao što je COVID-19 i nisu prilagođeni odgovoriti na tekuće izazove, uključujući starenje i klimatske promjene koje će ih dovesti do krajnjih granica izdržljivosti. OECD je identificirao šest područja u kojima poboljšanje otpornosti zdravstvenog sustava zahtijeva djelovanje politike: (1) promicanje zdravlja stanovništva, (2) zadržavanje zdravstvene radne snage, (3) poboljšanje korištenja podataka, (4) jačanje međunarodne suradnje, (5) promicanje otpornosti opskrbnog lanca, i (6) izgradnja povjerenja u vodstvo kroz poboljšanu usmjerenost na ljude.

# Ovo je osma u nizu konferencija u sklopu ekonomike javnog sektora koja se svake godine bavi različitim temama, a više informacija dostupno je na [mrežnoj stranici konferencije](http://pse-conference.ijf.hr/).

**Kontakt:**

Institut za javne financije

ured@ijf.hr I 01/4886-444

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.